Wat jy nie van Nicole weet nie - Voelgoed
Tuis Voelgoed Bekendes Wat jy nie van Nicole weet nie
Wat jy nie van Nicole weet nie
Nicole Kidman, wat die hoofrol vertolk in Grace of Monaco, praat vir die eerste keer openhartig oor haar egskeiding van Tom Cruise. Sy het meer as net 'n lewensmaat verloor toe hy haar verlaat het.
Hulle was die paartjie van die dekade en het die verbeelding aangegryp – Tom Cruise en Nicole Kidman. "Dit was 'n sprokieslewe – met elemente van 'n nagmerrie," vertel Nicole. Daar is aanvanklik bespiegel dat die Sciëntologie-beweging haar gekeer het om oor hulle egskeiding te praat, maar vandat sy opnuut in die openbare oog is, gee sy nie om om te verduidelik hoe moeilik dit vir haar was nie.
As gevolg van die geweldige mediabelangstelling in hulle huwelik het sy en Tom 'n besonder intieme verhouding gehad. "Ons was gefokus op mekaar en het die wêreld daarbuite uitgesluit." Dit was amper verslawend omdat hulle twee afgesonder in 'n "borrel" geleef het en só van mekaar afhanklik geraak het. "Tom het my gefassineer, geïnteresseer en bekoor. Aan die begin was die lewe saam met hom so romanties." Nicole eer steeds die goeie jare wat hulle gehad het. "Ek het daardie man liefgehad," erken sy ruiterlik. Die emosionele mishandeling sou eers later jare kop uitsteek.
Vroeg in die huwelik het sy 'n miskraam gehad wat sy as besonder traumaties beleef het. "Ek wou so graag kinders hê, maar daar was probleme." Toe neem hulle twee kinders aan en die gesinnetjie was voltallig. Of dis wat sy graag wou glo. Eintlik was hulle volgens Hollywood-standaarde betreklik lank getroud. "Ek het nie 'n idee gehad dat Tom beplan het om van my te skei nie." Nicole was weer swanger toe haar man die bom laat bars. "Ek het hom gesmeek om my nie te verlaat nie," onthou sy.
In 'n transkripsie van 'n telefoongesprek wat uitgelek het, kla Nicole oor Tom se afgetrokke houding teenoor haar. Sy frustrasie met haar het met tye in hewige woordewisselings ontaard wat nie vir een van die twee of vir die kinders goed was nie. Hy het eenvoudig nie verstaan wat Nicole van hom wou hê nie en dit het hom rusteloos gemaak.
"Ek weet wat ek het," het Nicole hom verseker. "Ek het twee pragtige kinders en ek het 'n wonderlike verhouding met jou gehad. Dis iets wat ek nie wil verloor nie." Nicole wou selfs 'n huweliksraadgewer gaan spreek, maar Tom het nie belanggestel nie. Die besluit wat hy geneem het, was finaal en hy het by die deur uitgestorm. Kort daarna het Nicole die baba verloor. Al was sy hóé desperaat om die huwelik te probeer red, het Tom se agent feitlik dadelik uitgeblaker dat hulle paaie gaan skei. Daarna was daar nie kans op versoening nie. Vir Nicole het dit gevoel soos die einde van die wêreld. "Sal ek ooit weer kan liefhê?" het sy platgeslaan gewonder.
As sy vandag terugkyk, besef sy dat ten spyte van die bohaai wat oor hulle huwelik gemaak is, Tom tog nie die groot liefde van haar lewe was nie. Sy is te jonk getroud en is aanvanklik net gesien as Tom Cruise se vrou. Eers later sou sy haarself bewys en as mens en aktrise in eie reg erken word. Toe sy 'n volwasse liefde vind, het sy besef dit kan nie met haar vorige huwelik vergelyk word nie.
Maar die egskeiding het sy tol geëis. Sy is ook die twee kinders ontneem wat sy en Tom aangeneem het en wat deur die jare wat sy hulle grootgemaak het, diep in haar hart ingekruip het. Die kinders was soos haar eie en sy en Tom sou na die egskeiding toesig deel. Maar hulle het by Tom gaan bly en sy het hulle al minder gesien. "Toe hulle 'n vakansie by my sou deurbring, is dit gekanselleer en is hulle na 'n Sciëntologie-kamp gestuur." Dit het Nicole baie teleurgestel en ook bekommer – dis nie wat sy vir die kinders wou hê nie.
Tom se volgende vrou het Nicole se plek in haar kinders se lewens begin inneem. Om te sien hoe die kinders iemand anders as hulle ma begin beskou en van haar af weggroei, was vir haar 'n bitter pil om te sluk.
Tydens 'n televisieonderhoud het Nicole Kidman egter speels vertel watter verligting dit is om weer hoëhakskoene te kan dra – sonder om jou daaroor te bekommer dat jy bo jou korter man gaan uittroon. Gelukkig is daar in elke afskeid ook 'n mate van bevryding!